
Det nordiske samarbeidet

Det nordiske samarbeidet er en av verdens mest omfattende regionale samarbeidsformer. Samarbeidet omfatter Danmark, Finland, Island, Norge og Sverige samt Færøyene, Grønland og Åland.

Det nordiske samarbeidet er både politisk, økonomisk og kulturelt forankret, og er en viktig medspiller i det europeiske og internasjonale samarbeidet. Det nordiske fellesskapet arbeider for et sterkt Norden i et sterkt Europa.

Det nordiske samarbeidet ønsker å styrke nordiske og regionale interesser og verdier i en global omverden. Felles verdier landene imellom bidrar til å styrke Nordens posisjon som en av verdens mest innovative og konkurransekraftige regioner.

Nordisk ministerråd består av de nordiske landene Danmark, Finland, Island, Norge og Sverige. Dessuten deltar Færøyene, Grønland og Åland

Velkommen til Nordisk ministerråd

Det nordiske samarbeidet er på mange måter enestående. Det finnes neppe tilsvarende nære relasjoner mellom stater andre steder i verden.

Det nordiske prosjektet ble satt i gang i skyggen av andre verdenskrig. Da var det åpenbart at nasjonalismen hadde nådd til veis ende. Den utgjorde en skjebnesvanger trussel – ikke bare mot menneskets verdighet og kultur, men til og med mot menneskets fysiske overlevelse. I årene som fulgte, ble det nordiske samarbeidet mer og mer intensivt, og i dag er det mer omfattende enn noensinne. Det ser også ut til at den framtidige utviklingen vil kreve enda mer nordisk samarbeid. Etterspørselen etter Norden og nordiske løsninger har vel aldri vært større. Utgangspunktet er godt. Norden er særdeles rikt på ressurser på mange forskjellige områder. Norden har en sterk posisjon i verden. Norden ligger på topp i utallige globale indekser, og utviklingspotensialet forgrener seg i utallige og komplekse mønstre.

I en verden med økonomisk ulikhet, vaklende økonomier og et verdenssamfunn under press har det nordiske samarbeidet blitt stadig mer aktuelt. Verdens land står overfor den tvingende utfordringen det er å utvikle de politiske systemene på en måte som motvirker ekskludering og fremmer sosial likhet, konkurranseevne, bærekraftig vekst og demokrati. Her kan den nordiske modellen fungere som en gjensidig inspirasjonskilde. Mange er interessert i våre erfaringer og våre måter å gjøre tingene på.

Det nordiske samarbeidet er en enestående mulighet – for å overvinne begrensninger og innestengthet, men også når det gjelder å utvide perspektivet, å la seg inspirere og ikke automatisk gå i forsvarsposisjon når vi får øye på forskjellene som tross alt finnes mellom de nordiske landene. Nordisk ministerråd er en internasjonal organisasjon i hjertet av Norden og Nordens historie. Vår felles historie rommer så mye innenfor språk, kultur, politikk, næringsliv, handel og i det hele tatt innenfor alle de gjensidige utvekslingene og kontaktene som har skapt det Norden vi kjenner i dag. I Nordisk ministerråd ønsker vi at både fellestrekkene og kontrastene skal være til gagn for vitaliteten i arbeidet vårt.

Derfor har vi de siste fem årene arbeidet intensivt med å reformere Nordisk ministerråd. Vi vil nemlig også i det 21. århundre levere resultater som er relevante for Nordens regjeringer, næringsliv og borgere. Vi vil arbeide effektivt med å støtte opp om statsministrenes visjon om at Norden skal være verdens mest integrerte region.

Med Nytt Norden-reformene har det lykkes å utnytte framdriften for forandring som preger det nordiske samarbeidet for tiden, og dermed skape varige og håndgripelige resultater for Norden. Vi har utviklet samarbeidet i sektorministerrådene på bakgrunn av strategiske gjennomlysninger. Vi har tatt nye skritt i samarbeidet med Nordisk råd. Vi har utviklet det nordiske samarbeidet om internasjonale forhold som blant annet kommer til uttrykk i felles posisjoner i forhold til saker i EU og på den globale arenaen, og i et felles profileringsarbeid og statsministerinitiativet Nordic Solutions to Global Challenges.

Med utgangspunkt i reformarbeidet er det skapt vesentlige resultater – og med reformene som er gjennomført, er grunnen lagt for at det også de kommende årene kan skapes store resultater gjennom nordisk samarbeid. Det nordiske prosjektet har aldri vært så spennende som nå.

Dagfinn Høybråten

Generalsekretær

Nordisk ministerråd



[image: Image]
Formålet med denne brosjyren er å gi en introduksjon til arbeidet i Nordisk ministerråd. Tekstene er helt bevisst svært kortfattede og inneholder bare de mest nødvendige opplysningene.

Innledning

De nordiske landenes historie er tett sammenbundet. Landene har i snart tusen år vekselvis samarbeidet, kriget og inngått i unioner med hverandre, men de siste 200 årene har forholdet mellom landene vært fredelig.

Historikk

Det nordiske samarbeidet er verdens eldste samarbeid i sitt slag. De første skrittene mot det nåværende formelle, politiske samarbeidet ble tatt etter andre verdenskrig, og i 1952 ble Nordisk råd grunnlagt. Nordisk ministerråd ble grunnlagt i 1971 som en formalisering av de nordiske regjeringenes samarbeid. Det nordiske samarbeidet er, i likhet med for eksempel FN, av mellomstatlig karakter og kjennetegnes av konsensusprinsippet som gjelder på så godt som alle nivåer i samarbeidet. Konsensusprinsippet innebærer at Nordisk ministerråd arbeider med det de fem medlemslandene er enige om.

Mange har problemer med å skille mellom Nordisk råd og Nordisk ministerråd. Der eksisterer da også et nært samarbeid mellom de to organisasjonene. De deler adresse i København, men er likevel to separate organisasjoner.

Helsingforsavtalen er det juridiske grunnlaget for det offisielle nordiske samarbeidet. Avtalen ble opprinnelig undertegnet i 1962 og har blitt oppdatert en rekke ganger. De siste endringene trådte i kraft i 1996.

Nordisk råd er parlamentarikernes samarbeidsorgan, mens Nordisk ministerråd omfatter samarbeidet mellom de nordiske regjeringene.

Norden – verdens mest integrerte region

Da Dagfinn Høybråten tiltrådte som generalsekretær for Nordisk ministerråd i 2013, fikk han mandat til å reformere Nordisk ministerråd. Det har senere ført til Nytt Norden-reformene, som ble vedtatt av de nordiske samarbeidsministrene i 2014 og 2016 og gjennomført i de påfølgende årene. Overordnet sett er målet å framtidssikre det nordiske samarbeidet så det også framover leverer resultater som er relevante for de nordiske regjeringene, næringslivet og borgerne.

Blant annet på bakgrunn av reformarbeidet sluttet de nordiske statsministrene seg i september 2016 til en overordnet målsetning om at Norden skal være verdens mest integrerte region.

De grunnleggende avtalene fra den første tiden i samarbeidet (passunion, fellesnordisk arbeidsmarked, felles utdanningsmarked og konvensjonen om trygd) sikret nordiske borgere og virksomheter muligheten til fritt å bosette seg, studere, jobbe og drive forretninger hvor i Norden de måtte ønske det – lenge før noen snakket om fri bevegelighet i EU.

Men også i dag gjennomsyres store deler av det nordiske samarbeidet av arbeidet med å sikre et integrert Norden med en høy grad av mobilitet på tvers av grensene. Det gjelder for eksempel de store utvekslingsprogrammene (f.eks. Nordplus, nordisk-baltisk mobilitetsprogram for kultur, Nordjobb), som år etter år fører til at tusenvis av nordiske studenter, lærere og kunstnere flytter til et annet nordisk land for å studere eller jobbe i en kortere eller lengre periode. Det gjelder det sentrale arbeidet med å bekjempe grensehindringer i Norden, som er forankret i Grensehinderrådet. Og det gjelder en rekke tiltak for å styrke rammebetingelsene for mobiliteten i Norden.

For ytterligere informasjon henvises det til vår hjemmeside www.norden.org, der man kan lese mer om det nordiske samarbeidet generelt, men også finne utførlig informasjon om Nordisk ministerråd og abonnere på nordiske nyhetsbrev.

FOTO: UNSPLASH.COM





Her står en ny satsing på et nordisk samarbeid om digitalisering sentralt. I 2017 ble det etablert et ad hocministerråd for digitalisering. Formålet er å integrere regionen digitalt og gjøre digitale tjenester tilgjengelige på tvers av landene og dermed gjøre det lettere for borgere og virksomheter å bevege seg fritt over grenser i Norden. Man kan litt populært kalle det en digital passunion som kan lette tilværelsen for de mange borgerne som beveger seg digitalt på tvers av grenser i Norden.

Sammen er vi sterkere

De nordiske samarbeidsministrene vedtok i februar 2014 en visjonserklæring for det nordiske samarbeidet og Nordisk ministerråd. Visjonen, som går under navnet Sammen er vi sterkere, understreker at de fellesnordiske erfaringene kan bety mye for andre i en verden der regionalt samarbeid blir stadig viktigere.

Visjonen fungerer som en ledestjerne for arbeidet i Nordisk ministerråd og baseres på følgende fire grunnsøyler:

– Et grenseløst Norden

– Et innovativt Norden

– Et synlig Norden

– Et utadvendt Norden

Visjonen er også veiledende for bruken av det såkalte prioriteringsbudsjettet, som skal finansiere nye og større satsinger innenfor rammen av Nordisk ministerråds politiske prioriteringer. Prioriteringsbudsjettet for 2018 er på ca. 88 millioner danske kroner, hvorav ca. halvparten går til å iverksette formannskapets satsinger, mens de resterende midlene brukes til for eksempel statsministrenes og samarbeidsministrenes prioriteringer av nye satsinger og samarbeidsområder. I 2017–19 finansierer prioriteringsbudsjettet blant annet en satsing som ble lansert av de nordiske statsministrene: Nordic Solutions to Global Challenges.

Formålet med initiativet er å fremme nordiske løsninger og nyskapninger som kan motvirke de mest presserende problemene globalt. Statsministrene ønsker å dele landenes kunnskap fra seks flaggskipsprosjekter innenfor temaene klima og energiløsninger, bærekraftig byutvikling, nordiske matvarer, helse og likestilling på arbeidsmarkedet. Flaggskipsprosjektene mobiliserer et bredt spekter av eksperter, forskere, aktører fra det private næringsliv samt nordiske ambassader, eksportråd og internasjonale interessenter og imøtekommer dermed den økte globale interessen for nordisk politikk og produkter.

Prioriteringsbudsjettet finansierer også en fellesnordisk innsats for å profilere Norden i verden. I 2014 vedtok samarbeidsministrene en strategi for internasjonal profilering og posisjonering av Norden. Under overskriften The Nordics gjennomføres det felles satsinger, blant annet via de nordiske landenes ambassader rundt omkring i verden. Fokus er på å spre kjennskap til Norden og verdiene som preger regionen. Derfor har Nordisk ministerråd utarbeidet en digital plattform fylt med historier, film, fakta og bilder som illustrerer våre felles nordiske verdier i praksis. Kjernen i brandingen av Norden består av fem felles verdier som skaper sammenhengskraft i regionen: tillit, åpenhet, bærekraft, innovasjon og likestilling. Med profileringsarbeidet har vi snudd tradisjonell stedsbranding på hodet og viser spor av Norden – Traces of North – i verden.

Et annet eksempel på en aktuell satsing som finansieres via prioriteringsbudsjettet, er det nordiske samarbeidet om integrering av flyktninger og innvandrere. Dette samarbeidet er et resultat av at alle de nordiske landene sto overfor store og likeartede utfordringer som følge av flyktningstrømmene i 2015–16. I den nordiske kretsen var det enighet om at man med fordel kunne lære av hverandres erfaringer med for eksempel å få flyktninger og innvandrere i arbeid.

Det nordiske samarbeidet skal fokusere på områder der en felles nordisk innsats skaper en merverdi for de nordiske landene og innbyggerne i dem.

FOTO: UNSPLASH.COM





Nordisk nytte

En viktig ledestjerne for det nordiske samarbeidet er begrepet nordisk nytte. De nordiske landene har mye å vinne på å samarbeide. Med felles innsatser kan dessuten den nordiske gjennomslagskraften styrkes internasjonalt. Utgangspunktet er at samarbeidet skal fokusere på områder der en fellesnordisk innsats skaper en merverdi for de nordiske landene og innbyggerne i dem.

Utgangspunktet for all nordisk virksomhet skal være at den oppfyller ett eller flere av nedenstående kriterier:

– Den skal omfatte virksomhet som ellers ville skjedd i nasjonal regi, men der det kan oppnås tydelige positive effekter ved hjelp av fellesnordiske løsninger.

– Den skal manifestere og utvikle den nordiske samhørigheten.

– Den skal øke den nordiske kompetansen og konkurranseevnen.

– Den skal styrke den nordiske innflytelsen internasjonalt.

Svanen er Nordens offisielle logotype. Svanen inngår som et felles element i logoen for Nordisk ministerråd, Nordisk råd og alle de nordiske institusjonene samt for ministerrådets kontorer i Baltikum og Russland. Fjærene representerer de fem nordiske landene samt Færøyene, Grønland og Åland.

Organisasjon og struktur

Statsministrene

Statsministrene har det overordnede ansvaret for det nordiske regjeringssamarbeidet, men har ingen formaliserte faste møtetider. I praksis – og i henhold til Helsingforsavtalen – er ansvaret for samarbeidet delegert til de nordiske samarbeidsministrene. Det avholdes nordiske statsministermøter et par ganger i året, oftest ett tidlig på sommeren og ett under Nordisk råds ordinære sesjon.

Ministerrådene

Nordisk ministerråd består av de nordiske landene Danmark, Finland, Island, Norge og Sverige. Dessuten deltar Færøyene, Grønland og Åland. Til tross for navnet er ikke Nordisk ministerråd ett, men flere ministerråd. Arbeidet er som i EU bygd opp rundt ulike ministerråd som er ansvarlige for spørsmål innenfor bestemte fagområder. Med ad hoc-ministerrådet for digitalisering som nyeste skudd på stammen finnes det i alt elleve fagministerråd. I tillegg kommer Ministerrådet for samarbeidsministrene (MR-SAM), som ivaretar det overordnede ansvaret på vegne av de nordiske statsministrene. MR-SAM har dessuten ansvaret for det samlede budsjettet for Nordisk ministerråd og en rekke andre koordinerende oppgaver.


Her følger en liste over de enkelte ministerrådene:

Nordisk ministerråd for arbeidsliv (MR-A)

De nordiske regjeringenes samarbeid på sysselsettings- og arbeidsmarkedsområdet samt områdene arbeidsmiljø og arbeidsrett ledes av de nordiske nærings- og sysselsettingsministrene.

Nordisk ministerråd for økonomi- og finanspolitikk (MR-FINANS)

Samarbeidet utgjør grunnlaget for å fremme nordiske interesser i internasjonal regi og for en mer omfattende økonomisk integrering.

Nordisk ministerråd for fiskeri, havbruk, jordbruk, næringsmidler og skogbruk (MR-FJLS)

MR-FJLS er et ministerråd med fire politikkområder. De primære oppgavene består i å fremme en bærekraftig bruk av naturressurser og genetiske ressurser.

Nordisk ministerråd for likestilling (MR-JÄM)

De nordiske landenes felles kulturhistorie og demokratiske tradisjoner har gjort det mulig å utvikle et nært og konstruktivt samarbeid på likestillingsområdet.

Nordisk ministerråd for kultur (MR-K)

Ministerrådet har ansvar for det nordiske kultursamarbeidet innenfor Nordisk ministerråd. Et av de overordnede målene er å fremme mangfoldet av kulturuttrykk og å formidle kunnskap om kunstnere og deres arbeid over landegrensene.

Nordisk ministerråd for lovsamarbeid (MR-LAG)

Det juridiske samarbeidet er et verktøy for de nordiske landene i arbeidet med å fremme grunnleggende felles prinsipper innenfor nordisk lovgivning.

Nordisk ministerråd for miljø og klima (MR-MK)

Det nordiske miljø- og klimasamarbeidet skal blant annet bidra til å bevare og forbedre miljø- og livskvaliteten i Norden og påvirke det regionale og internasjonale klima- og miljøsamarbeidet.

Nordisk ministerråd for sosial- og helsepolitikk (MR-S)

Det nordiske samarbeidet på sosial- og helseområdet er basert på felles verdier som utgjør grunnlaget for den nordiske velferdsmodellen.

Nordisk ministerråd for samarbeidsministrene (MR-SAM)

De nordiske samarbeidsministrene har på oppdrag fra statsministrene og i henhold til Helsingforsavtalen ansvaret for koordineringen av det nordiske regjeringssamarbeidet.

Nordisk ministerråd for utdanning og forskning (MR-U)

Ministerrådet skal bidra til å sikre at Norden har en ledende posisjon som kunnskaps- og kompetanseregion.

Nordisk ministerråd for bærekraftig vekst (MR-VEKST)

De nordiske landenes samarbeid på områdene næringsliv, energi og regionalpolitikk skal bidra til å sikre en fortsatt god vekst i regionen.

Nordisk ministerråd for digitalisering (MR-DIGITAL)

MR-SAM vedtok 22. juni 2017 å etablere et ad hoc-ministerråd for digitalisering for perioden 2017–2020. Formålet er å integrere regionen digitalt og i samarbeid med de baltiske statene sikre en nordisk-baltisk region som ligger i front på det digitale området.



Alle vedtak innenfor ministerrådene fattes ut fra et konsensusprinsipp, noe som betyr at alle landene må være enige. Fagministerrådene treffes én til to ganger i året, mens samarbeidsministrene typisk holder fire til fem møter per år. Vedtakene fattes ved avstemning på møtene eller ved såkalt skriftlig prosedyre når saken er moden for vedtak.

Formannskapet

Ansvaret for formannskapet i Nordisk ministerråd roterer, og de fem landene ivaretar oppgaven på skift. Også Nordisk råd har et roterende formannskap – imidlertid kan samme land aldri ha formannskapet i begge organisasjoner samtidig.

Formannskapets rolle i Nordisk ministerråd er å stå for den praktiske ledelsen av arbeidet innenfor samarbeidsområdene. Som støtte for dette utarbeides det et formannskapsprogram som er veiledende for store deler av det nordiske samarbeidet i løpet av året. Formannskapsprogrammet presenteres som regel på Nordisk råds ordinære sesjon i oktober/november. Formannskapslandet har dessuten ansvar for å gjennomføre ulike prioriterte prosjekter. Til dette formålet disponerer formannskapet over en del av det såkalte prioriteringsbudsjettet. Alle møtene i både ministerråd og embetsmannskomiteer ledes av formannskapet.

Færøyene, Grønland og Åland

I henhold til Helsingforsavtalen deltar Færøyene, Grønland og Åland i ministerrådets arbeid. De nordiske samarbeidsministrene fattet i 2007 vedtak om å styrke Færøyenes, Grønlands og Ålands rolle i det nordiske samarbeidet på basis av det såkalte Ålandsdokumentet. Det innebærer blant annet at Færøyene, Grønland og Åland kan føre ordet på ministerrådsmøter, i embetsmannskomiteer og i arbeidsgrupper, og at de kan lede møtene når hhv. Danmark og Finland har formannskapet. De har alltid rett til å delta på møter og ytre seg, men de har ingen formell stemmerett.

Embetsmannskomiteene

Det er knyttet en embetsmannskomité til hvert ministerråd. I enkelte tilfeller er det knyttet flere embetsmannskomiteer til et ministerråd. Embetsmannskomiteenes rolle er å forberede og følge opp sakene som behandles i ministerrådene. Nordisk samarbeidskomité (NSK) bistår de nordiske samarbeidsministrene (MR-SAM) og har et tilsvarende overordnet ansvar for det nordiske samarbeidet. Embetsmannskomiteene består av nasjonale tjenestemenn som fungerer som ministrenes stedfortredere.

For å kunne ivareta det mer konkrete arbeidet møtes embetsmannskomiteene oftere enn ministerrådene. Som regel avholdes det fire til åtte møter i året.

Generalsekretærens rolle og initiativretten

Nordisk ministerråds generalsekretær utpekes av de nordiske regjeringene. Generalsekretærens rolle er å lede sekretariatets arbeid. Formannskapet og generalsekretærens arbeid foregår i henhold til retningslinjer som er utarbeidet av Nordisk samarbeidskomité (NSK), men generalsekretæren har i henhold til arbeidsordningen for Nordisk ministerråd rett og plikt til å legge fram de initiativene generalsekretæren anser for nødvendige for å utvikle samarbeidet. Dette kalles for initiativretten, og gjelder for hele sekretariatets arbeid. Sekretariatet har altså ikke bare en passiv rolle som praktisk samordner av vedtak fattet i ministerrådene og embetsmannskomiteene, men skal også selv komme med forslag og spille en aktiv rolle i å drive samarbeidet framover.

Sekretariatet

Nordisk ministerråds sekretariat i København har ansvaret for den daglige driften av det nordiske regjeringssamarbeidet under ledelse av generalsekretæren. Den primære oppgaven er å forberede saker som tas opp i embetsmannskomiteene og ministerrådene. Dessuten er det sekretariatets ansvar å sikre at fattede vedtak blir gjennomført. Sekretariatet sysselsetter rundt 130 personer fra hele Norden.

Sekretariatet vedtok i desember 2013 følgende misjonserklæring:

Nordisk ministerråds sekretariat er et redskap for å realisere samarbeidet mellom de nordiske regjeringene. Vi skal bidra til resultater som skaper merverdi og gjør Norden synlig innad og utad ved å

– initiere, iverksette og følge opp politiske vedtak

– utvikle kunnskap som skal danne grunnlag for felles løsninger

– etablere nettverk med henblikk på utveksling av erfaringer og ideer

Misjonen er en måte å realisere de nordiske samarbeidsministrenes visjon Sammen er vi sterkere på i det daglige arbeidet ved sekretariatet.

Arbeidet ved sekretariatet er delt opp på seks avdelinger. Tre av disse er fagavdelinger med ansvar for fagministerrådene. Hver avdeling består av en avdelingssjef samt en rekke seniorrådgivere, rådgivere, koordinatorer og studentmedarbeidere. Dessuten finnes det prosjektmedarbeidere som er ansatt i kortere perioder. De arbeider med tidsavgrensede oppgaver.

Generalsekretærens kontor (GSK) bistår generalsekretæren i hans ansvar for å lede og samordne sekretariatets arbeid under ledelse av stabssjefen. GSK betjener også de nordiske samarbeidsministrene (MR-SAM) og Nordisk samarbeidskomité (NSK). De øvrige ministerrådene betjenes av fagavdelingene og avdelingen for HR, administrasjon og jus (HRAJ):

• Avdelingen for kultur og ressurser (KR) har ansvaret for MR-K, MR-FJLS og MR-JÄM.

• Avdelingen for kunnskap og velferd (KV) har ansvaret for MR-U og MR-S.

• Avdelingen for vekst og klima (VK) har ansvaret for MR-VEKST, MR-A, MR-MK og MR-FINANS.

• Avdelingen for HR, administrasjon og jus (HRAJ) har ansvar for MR-LAG.

I tillegg finnes det en kommunikasjonsavdeling (KOMM), som har ansvaret for kommunikasjons- og informasjonsarbeidet. Nordisk ministerråd og Nordisk råd samarbeider om den kommunikasjonsmessige oppgaven og har valgt å utnytte de felles ressursene for å oppnå størst mulig offentlig gjennomslagskraft for det offisielle nordiske samarbeidet. Dette arbeidet synliggjøres blant annet via hjemmesiden www.norden.org, som er felles for Nordisk ministerråd og Nordisk råd.

Som ledd i reformarbeidet er det opprettet en analyse- og statistikkenhet ved Generalsekretærens kontor. Analyse- og statistikkenheten utarbeider analyser og utredninger som bidrar til å skape debatt om Norden og nordisk samarbeid og støtter sekretariatet i dets rolle som motor i det nordiske samarbeidet, blant annet ved å underbygge forslag med statistisk materiale.

I rekrutteringen etterstrebes en jevn fordeling mellom de nordiske landene, uten at det gis avkall på kompetanse. Alle ansatte ved Nordisk ministerråds sekretariat er ansatt på tidsbegrensede kontrakter og kan arbeide i organisasjonen i høyst åtte år.

Nordiske institusjoner og samarbeidsorganer

En stor del av det nordiske samarbeidet foregår gjennom institusjoner plassert i de enkelte nordiske landene. Det nordiske samarbeidet finansierer 12 institusjoner og har rundt 20 samarbeidsorganer. En drøy tredjedel av ministerrådets totale budsjett går til denne virksomheten. Institusjonene driver virksomhet på spesifikke områder som defineres av de nordiske regjeringene. Institusjonene finansieres helt eller delvis av Nordisk ministerråd – i de fleste tilfellene er andelen på over 50 prosent. Den øvrige finansieringen består først og fremst av nasjonale statlige midler, men også EU-midler og andre bidrag.

Institusjonene spiller en viktig rolle i gjennomføringen av den nordiske politikken, og med Nytt Norden-reformene har de blitt knyttet tettere sammen med det politiske arbeidet og sekretariatet ellers. Institusjonslederne deltar sammen med avdelingssjefene i sekretariatet i en utvidet ledelsesgruppe som møtes cirka en gang i kvartalet.


De nordiske institusjonene er:

∙ Nordens hus i Reykjavík (NOREY)

∙ Nordens hus på Færøyene (NLH)

∙ Nordens institutt på Grønland (NAPA)

∙ Nordens institutt på Åland (NIPÅ)

∙ Nordisk kulturkontakt (NKK) (Helsingfors)

∙ Nordregio (Stockholm)

∙ Nordisk institusjon for videreutdanning innenfor arbeidsmiljøområdet (NIVA) (Helsingfors)

∙ NordForsk (Oslo)

∙ Nordic Innovation (Oslo)

∙ Nordisk energiforskning (NEF) (Oslo)

∙ Nordens velferdssenter (NVC) (Stockholm og Helsingfors)

∙ Nordisk genressurssenter (NordGen) (Alnarp, Ås, Svalbard)

I tillegg til institusjonene finnes det en rekke samarbeidsorganer som har en løsere tilknytning til Nordisk ministerråd. Samarbeidsorganene er helt eller delvis finansiert av Nordisk ministerråd.

Eksempler på samarbeidsorganer:

∙ Miljømerket Svanen

∙ Nordisk Film & TV Fond

∙ Nordisk kulturfond (NKF)

∙ Nordisk miljøfinansieringsselskap

∙ Nordisk Atlantsamarbeid (NORA)



Nordisk ministerråds internasjonale samarbeid

Nordisk ministerråd har et tett samarbeid med en rekke internasjonale, regionale og nasjonale organisasjoner i og utenfor Norden. Utvikling og vekst i Østersjø-regionen fyller en stor del av det internasjonale arbeidet. Nordisk ministerråd deltar og bidrar blant annet til gjennomføringen av EUs Østersjø-strategi og den nordlige dimensjonen. Dessuten etterstreber Nordisk ministerråd å delta i andre relevante sammenhenger – EU, FN-prosesser m.m.

Nordisk ministerråd har i mange år hatt et tett samarbeid med Estland, Latvia, Litauen og Nordvest-Russland. Nordisk ministerråd har kontorer i Tallinn, Riga, Vilnius og Nordvest-Russland (St. Petersburg). Dette arbeidet ble innledet på begynnelsen av 1990-tallet, og i utgangspunktet lå fokus på utveksling av informasjon om Norden. I løpet av de senere årene har samarbeidet blitt utviklet og utvidet.

Fokusområdene for samarbeidet i Baltikum er blant annet innovasjon, migrasjon og integrering, styrking av velferd og demokrati, bekjempelse av menneskehandel og organisert kriminalitet samt miljø- og klimaspørsmål. I de senere årene har Nordisk ministerråd støttet utbredelsen av balanserte russiskspråklige medier i de baltiske landene.

Nordisk ministerråds prosjektsamarbeid i Russland gjennomføres nå med hjelp fra nordiske forvaltningsorganer, ettersom kontoret i Nordvest-Russland siden 2015 har vært registrert som “utenlandsk agent” som følge av russisk lovgivning. Samarbeidet omfatter blant annet fremme av forskning, parlamentarikerutveksling, medie- og journalistaktiviteter, miljø og klima, helse og sykdomsforebygging og informasjonsaktiviteter om Norden og det nordiske samarbeidet. Kontoret har blitt kraftig nedskalert og har ikke lenger ansvar for prosjekter og annen utadvendt virksomhet. Nordisk ministerråd er ikke enig i den foretatte registreringen, som gjør et viktig samarbeid mellom naboland vanskelig, og har kontaktet Russlands myndigheter med henblikk på å få endret kontorets status.

Nordisk ministerråd har observatørstatus i Arktisk råd og har mulighet for å styrke de nordiske landenes samarbeid i denne sammenhengen.

Nordisk ministerråd har observatørstatus i Arktisk råd og har mulighet for å styrke de nordiske landenes samarbeid i denne sammenhengen. Det samarbeides dessuten med de andre landene rundt Arktis. Ministerrådet er nå i gang med å utvikle samarbeidet med naboene i vest, blant annet USA og Canada. I tillegg utvikles det for tiden et samarbeid med Kina med fokus på områder av felles interesse, for eksempel innovasjon, bærekraftig utvikling, turisme, velferdsløsninger og kultursamarbeid. Nordisk ministerråd ses ofte som et forbilde innenfor det regionale samarbeidet og inviteres derfor hyppig til forelesninger og konferanser.

Det nordiske samarbeidet koster årlig rundt 37 danske kroner per innbygger i Norden.

FOTO: UNSPLASH.COM






Det praktiske arbeidet

Budsjettprosesser

Nordisk ministerråds budsjett beløper seg til cirka en milliard danske kroner. Finansieringen skjer nesten utelukkende ved bidrag fra de nordiske landene i henhold til en fordelingsnøkkel som baseres på landenes andel av den totale nordiske bruttonasjonalinntekten. Fordelingsnøkkelen vises under:

Fordelingsnøkkel 2018, prosent av BNI

Budsjett 2018 vedtas i henhold til følgende prosess:

Budsjettet skal godkjennes av både Nordisk ministerråd og Nordisk råd. Underveis i prosessen avholdes det flere møter med Nordisk råd om budsjett 2018, herunder prioriteringer.



Eksempel på budsjett – Budsjett 2018

Som det går fram av nedenstående tabell, utgjør samarbeidsministrenes budsjett den største rammen, men en rekke midler overføres til de andre ministerrådene via det såkalte prioriteringsbudsjettet (jf. s. 16), som for eksempel brukes til å igangsette tverrgående satsinger med relevans for det nordiske samarbeidet. Samarbeidsministrenes ramme dekker også det internasjonale området samt ministerrådssekretariatet og informasjonsaktiviteter. Det vil hovedsakelig si områder som ikke hører naturlig inn under de andre ministerrådene.

Ut over dette har rammene for utdanning og forskning, kultur samt nærings-, energi- og regionalpolitikk (Bærekraftig vekst) de største budsjettene.

Fordeling av det nordiske budsjettet på ministerråd i prosent (2018)


[image: Image]


Samarbeidet mellom formannskapet og sekretariatet

Samarbeidet mellom formannskap og sekretariat skal bygge på et nært samarbeid og gjensidig tillit. Formannskapet og sekretariatet bør holde hverandre informert om alle vesentlige pågående aktiviteter og initiativer. Dagsordener for møter formuleres i tett samråd mellom formannskapet og sekretariatet på grunnlag av forslag fra sekretariatet. Sekretariatet har ansvaret for å innkalle til møter samt for å utarbeide og sende ut møtemateriell. Før møtene bør formannskapet og sekretariatet informere hverandre om forslag de ønsker å legge fram på møter i ministerråd eller embetsmannskomiteer.

Det tverrgående samarbeidet

Det finnes en rekke prosjekter som overskrider de tradisjonelle grensene mellom sektorene og derfor involverer flere ministerråd og avdelinger. Prosjektene koordineres av en rådgiver som sørger for å involvere alle fagområder. Blant disse kan nevnes Nordisk barne- og ungdomskomité (NORDBUK) samt arbeidsgruppene for bærekraftig utvikling, menneskehandel og arbeid med integrering av likestilling.

Språkhåndteringen i Nordisk ministerråd

Det forventes at alle som ansettes ved Nordisk ministerråd, snakker og skriver et av de skandinaviske språkene (dansk, norsk eller svensk). Disse språkene er i henhold til langvarig praksis Nordisk ministerråds offisielle arbeidsspråk. Visse dokumenter oversettes til finsk, islandsk og engelsk. Ministerrådsmøter og andre møter tolkes etter behov. Håndteringen av dette arbeidet ivaretas av en tolke- og oversetterenhet som er plassert i kommunikasjonsavdelingen ved Nordisk ministerråds sekretariat. Engelsk brukes som arbeidsspråk i internasjonale sammenhenger.

Arbeidet i Nordisk råd reguleres av Helsingforsavtalen fra 1962. Foto fra det finske parlamentet ved Nordisk råds sesjon i Helsingfors.

Nordisk råd

Om Nordisk råd

Nordisk råd arbeider i likhet med Nordisk ministerråd for å fremme nordisk nytte, men på parlamentarisk nivå. Dette gjøres først og fremst ved å utarbeide forslag og ved å påvirke og gi råd til de nordiske regjeringene i form av uttalelser og spørsmål. De viktigste arbeidsredskapene i denne forbindelsen er forslag og spørsmål, som stilles enten til Nordisk ministerråd eller til én eller flere av de nordiske regjeringene.

Nordisk råd består av 87 parlamentarikere fra de nordiske landene. Plenarforsamlingen er Nordisk råds øverste besluttende organ. Nordisk råd fatter primært vedtak eller uttaler seg på en av de to årlige sesjonene. Den ordinære sesjonen avholdes i slutten av oktober eller i begynnelsen av november. Dessuten avholdes det en temasesjon om våren. Som tidligere nevnt godkjenner Nordisk råd Nordisk ministerråds budsjett under den ordinære sesjonen. Nordisk råds presidium er det besluttende organet mellom sesjonene. Under presidiet er det fire utvalg som arbeider innenfor forskjellige fagområder. Samarbeidet mellom Nordisk råd og Nordisk ministerråd foregår på flere måter.

Saker som involverer Nordisk råd

Rekommandasjoner, framstillinger og betenkninger Rekommandasjoner og framstillinger er forslag som utarbeides av Nordisk råd og stilles til Nordisk ministerråd eller til én eller flere av de nordiske landenes regjeringer. Hovedregelen er at sekretariatet har ansvaret for å besvare rekommandasjoner som stilles til Nordisk ministerråd, og formannskapet har ansvaret for å besvare de rekommandasjonene som stilles til landenes regjeringer. Rekommandasjonene delegeres til avdelingene på sekretariatet, som koordinerer svar (også kalt meddelelser) innenfor sine respektive områder. Svarene skal godkjennes av det relevante ministerrådet, og dersom spørsmålet er tverrsektorielt, skal ansvarlig fagrådgiver involvere de andre relevante sektorene.

Som følge av en ny prosess som ble vedtatt av samarbeidsministrene og Nordisk råds presidium i februar 2015, besvares rekommandasjoner løpende med en frist på 12 uker. I svarene angis det om Nordisk ministerråd mener at rekommandasjonen er oppfylt eller delvis oppfylt, eller at rekommandasjonen ikke kan imøtekommes. På bakgrunn av svaret vedtar Nordisk råd om man anser svaret for fyllestgjørende, noe som innebærer at behandlingen av rekommandasjonen avsluttes, eller om man ønsker å opprettholde rekommandasjonen. Hvis Nordisk råd velger å opprettholde en rekommandasjon, innledes det en politisk dialog – typisk ved at en minister fra formannskapet drøfter rekommandasjonen med parlamentarikerne på et relevant utvalgsmøte eller på en sesjon. Etter den politiske dialogen er rekommandasjonen ferdigbehandlet.

Nordisk råd avgir betenkninger om blant annet revisjonsberetninger fra Nordisk ministerråd. Dette er en del av kontroll- og oppfølgingsfunksjonen Nordisk råd har overfor ministerrådet.

Skriftlige spørsmål

Medlemmer av Nordisk råd har rett til å stille spørsmål til regjeringene eller Nordisk ministerråd. Spørsmålene skal gjelde det nordiske samarbeidet og ikke være av nasjonal karakter. Et skriftlig spørsmål skal være besvart innen seks uker.

Ministerrådsforslag

Ministerrådsforslag er på sin side forslagene Nordisk ministerråd eller en av de nordiske regjeringene retter til Nordisk råd, som regel i forbindelse med sesjonene. Problemstillingene skal være av større eller viktigere karakter. De kan for eksempel dreie seg om budsjetter og ulike handlingsplaner, og de skal dessuten være nasjonalt forankret selv om ministerrådet rent formelt står som avsender.

Nordisk råds priser er med på å synliggjøre det tette nordiske kultursamarbeidet. Formålet med kulturprisene er å øke interessen for de nordiske landenes litteratur, språk, film og musikk. Miljøprisen belønner en ekstraordinær innsats for det bærekraftige Norden.

Nordisk råds priser

Nordisk råd deler hvert år ut en litteraturpris, en musikkpris, en filmpris og en miljøpris. Det nyeste tilskuddet er en barne- og ungdomslitteraturpris som har blitt delt ut siden 2013. I forbindelse med utdelingen arrangeres det som regel et tv-overført show.

Formålet med Nordisk råds priser er å øke interessen for de nordiske landenes litteratur, språk, musikk og film. Miljøprisen gis til personer eller organisasjoner som har tatt særskilte initiativer på natur- og miljøvernområdet. Hver pris er på 350 000 danske kroner. Det er Nordisk ministerråd som har ansvaret for administrasjonen av prisene.


Nyttige dokumenter og forkortelser

Dokumenter og systemer det er nyttig å kjenne

Helsingforsavtalen – Samarbeidsoverenskomst mellom Danmark, Finland, Island, Norge og Sverige.

Rettsstillingsavtalen for sekretariatene – Avtale om den rettslige stillingen for Nordisk ministerråds sekretariat og Nordisk råds presidiesekretariat.

Rettsstillingsavtalen for institusjonene – Avtale mellom Danmark, Finland, Island, Norge og Sverige om den rettslige stillingen for samnordiske institusjoner og deres ansatte.

Arbeidsordning for Nordisk ministerråd

Arbeidsordning for Nordisk ministerråds sekretariat Institusjonshåndboken – Håndbok om regulering av institusjoner

www.norden.org

Hjemmeside for det offisielle nordiske samarbeidet i både Nordisk ministerråd og Nordisk råd. Her finner du nyheter og informasjon om arrangementer, men også publikasjoner og utdypende informasjon om det nordiske samarbeidet. Hjemmesiden inneholder også kontaktopplysninger til relevante personer.

Forkortelser



	CBSS
	Council of the Baltic Sea States



	GSK
	Generalsekretærens kontor (Nordisk ministerråd)



	HRAJ
	Avdelingen for HR, administrasjon og jus



	KOMM
	Kommunikasjonsavdelingen



	KR
	Avdelingen for kultur og ressurser



	KV
	Avdelingen for kunnskap og velferd



	MR-A
	Ministerrådet for arbeidsliv



	MR-DIGITAL
	Ministerrådet for digitalisering



	MR-FINANS
	Ministerrådet for økonomi- og finanspolitikk



	MR-FJLS
	Ministerrådet for fiskeri, havbruk, jordbruk, næringsmidler og skogbruk



	MR-JÄM
	Ministerrådet for likestilling



	MR-K
	Ministerrådet for kultur



	MR-LAG
	Ministerrådet for lovsamarbeid



	MR-MK
	Ministerrådet for miljø og klima



	MR-VEKST
	Ministerrådet for bærekraftig vekst



	MR-S
	Ministerrådet for sosial- og helsepolitikk



	MR-SAM
	Ministerrådet for samarbeidsministrene



	MR-U
	Ministerrådet for utdanning og forskning



	NMRS
	Nordisk ministerråds sekretariat



	NR
	Nordisk råd



	NSK
	Nordisk samarbeidskomité



	VK
	Avdelingen for vekst og klima



	ÄK/EK-xx
	Embetsmannskomiteer

Oktober 2016:
Sektorene innleverer priori-
teringer for budsjett 2018.

Oktober-november 2017
(Nordisk réds sesjon):

MR-SAM vedtar det endelige
budsjett 2018. Nordisk ré&d ved-
tar sin budsjettrekommandasjon.

Primo september 2017:
Ministerraddsforslaget
vedrerende budsjett 2018
godkjennes.

Oktober-november 2016:
MR-SAM drefter hvordan det
skal prioriteres i 2018, bl.a. p&
bakgrunn av innspillene fra
sektorene.

Februar 2017:
Budsjettanvisninger for 2018
godkjennes, inkl. fastsetting
av den totale rammen og de
enkelte sektorenes rammer.

Februar 2017-primo mai 2017:
Sektorene forbereder sine
innspill til generalsekretzerens
budsjettforslag for 2018.

Juni 2017:

Generalsekretaerens budsjett-
forslag foreligger og sendes til
hering i landene og Nordisk rad.

